তথ্যবিবরণী নম্বর: ৩০১২

**ট্যুরিজমকে তামাকমুক্ত সেক্টর করতে হবে**

 **-- মৎস্য ও প্রাণিসম্পদ উপদেষ্টা**

ঢাকা, ৬ চৈত্র (২০ মার্চ):

মৎস্য ও প্রাণিসম্পদ উপদেষ্টা ফরিদা আখতার বলেছেন, ট্যুরিজমকে তামাকমুক্ত সেক্টর করতে সবার প্রচেষ্টা চালাতে হবে। প্লেনে যদিও ধূমপানমুক্ত করা হয়েছে কিন্তু হোটেলগুলো এখনো ধূমপানমুক্ত করা যায়নি। তবে এ বিষয়ে শিঘ্রই তামাক নিয়ন্ত্রণ আইনের সংশোধন করা হচ্ছে।

আজ বিকালে রাজধানীর ঢাকা ক্লাবের স্যামশন এইচ চৌধুরী মিলনায়তনে এভিয়েশন ও ট্যুরিজম জার্নালিস্ট ফোরাম অভ্‌ বাংলাদেশ (এটিজেএফবি) আয়োজিত এক অনুষ্ঠানে বিজয়ীদের হাতে সম্মাননা পুরষ্কার প্রদান অনুষ্ঠানে প্রধান অতিথির বক্তৃতায় উপদেষ্টা এসব কথা বলেন।

 উপদেষ্টা বলেন, এটিজেএফবির আজকের এই আয়োজন নারীর নতুন দিগন্ত উন্মোচন হলো। আজ যে ১০ জন নারীকে দেখলাম তারা নিজ নিজ ক্ষেত্রে প্রতিষ্ঠিত। এখন তারা সমাজের অন্য নারীদের উৎসাহিত করবেন। নারীকে সামনে এগিয়ে নিতে এই ধরনের উদ্যোগ প্রতি বছর নিয়মিত আয়োজনের আহ্বান জানান তিনি।

ফরিদা আখতার বলেন, পর্যটন ও এভিয়েশনের সাথে মৎস্য ও প্রাণিসম্পদ মন্ত্রণালয় ওতপ্রোতভাবে জড়িত। দুধ, ডিম, মাছ, মাংস ছাড়া পর্যটন ও এভিয়েশন চলবে না। ডিম, দুধ, মাংস যাই বলি না কেন এ সেক্টরে গ্রামীণ নারীদের অবদান কোনো অংশে কম নয়। ফলে দেখা যাচ্ছে আমিষের যোগান নারীদের মাধ্যমেই হয়ে আসছে।

বিশেষ অতিথি হিসেবে বক্তৃতা করেন বেসামরিক বিমান চলাচল ও পর্যটন মন্ত্রণালয়ের সচিব নাসরিন জাহান, বাংলাদেশ বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মো. মঞ্জুর কবীর ভূঁইয়া, বিমানের এমডি ও সিইও ড. মো. সাফিকুর রহমান। এতে আরো বক্তৃতা করেন এটিজেএফবির সভাপতি তানজিম আনোয়ার ও সাধারণ সম্পাদক বাতেন বিপ্লব।

উল্লেখ্য, বাংলাদেশের এভিয়েশন ও পর্যটন খাতে গুরুত্বপূর্ণ অবদানের স্বীকৃতি হিসেবে ১০ জন নারীকে ‘এটিজেএফবি এভিয়েট্যুর উইমেন্স আইকন অ্যাওয়ার্ড ২০২৫’ প্রদান করা হয়। এবার ছিল অ্যাওয়ার্ড অনুষ্ঠানের দ্বিতীয় আসর।

অনুষ্ঠানে পাইলট ক্যাটাগরিতে বিমান বাংলাদেশ এয়ারলাইন্স-এর ফার্স্ট অফিসার ফারিহা তাবাসসুম এ সম্মাননা অর্জন করেছেন। অ্যারোনটিক্যাল ইঞ্জিনিয়ার ক্যাটাগরিতে বিমান বাংলাদেশ এয়ারলাইন্স-এর ইঞ্জিনিয়ারিং অফিসার তাহমিনা আক্তার এভিয়েশন গ্রাউন্ড সার্ভিস ক্যাটাগরিতে বিমানের ম্যানেজার-গ্রাউন্ড সার্ভিস নিলুফা ইয়াসমিন, ক্যাবিন ক্রু ক্যাটাগরিতে বিমান বাংলাদেশ এয়ারলাইন্স-এর ফ্লাইট স্টুয়ার্ড জিনিয়া ইসলামকে সম্মাননা প্রদান করা হয়।

এছাড়াও ট্যুরিজম সিকিউরিটি ক্যাটাগরিতে ট্যুরিস্ট পুলিশ-এর অতিরিক্ত পুলিশ সুপার নাদিয়া ফারজানা, হোটেল উদ্যোক্তা ক্যাটাগরিতে হোটেল সারিনা-এর চেয়ারপারসন সাবেরা সারওয়ার নীনা, ট্যুরিজম উদ্যোক্তা ক্যাটাগরিতে ওয়ান্ডার উইম্যান-এর প্রতিষ্ঠাতা ও সিইও সাবিরা মেহরিন সাবা এবং প্রতিশ্রুতিশীল উদ্যোক্তা ক্যাটাগরিতে গ্যালাক্সি বাংলাদেশ-এর বিজনেস ডেভেলপমেন্ট ও কর্পোরেট অ্যাফেয়ার্সের প্রধান ওয়ামিয়া ওয়ালিদ সম্মানিত হয়েছেন।

 সাংবাদিকতা ক্যাটাগরিতে বৈশাখী টিভি-এর যুগ্ম সম্পাদক রিতা নাহার এবং ভ্রমণ ক্যাটাগরিতে বিশ্বের ১৭৮টি দেশে বাংলাদেশের পতাকা বহনকারী প্রথম বাংলাদেশি নাজমুন নাহার এই অ্যাওয়ার্ড অর্জন করেছেন।

 আইকন অ্যাওয়ার্ডের টাইটেল স্পন্সর করেছে বিমান বাংলাদেশ এয়ারলাইন্স এবং সহযোগী হিসেবে ছিল ইথিওপিয়ান এয়ারলাইন্স।

#

হাসান/মাহমুদুল/রানা/মোশারফ/সেলিম/২০২৫/২১৪৫ ঘণ্টা

তথ্যবিবরণী নম্বর: ৩০১১

**সরকার গণমাধ্যমের নিরপেক্ষ ও দায়িত্বশীল ভূমিকা প্রত্যাশা করে**

 **-- তথ্য ও সম্প্রচার উপদেষ্টা**

ঢাকা, ৬ চৈত্র (২০ মার্চ):

তথ্য ও সম্প্রচার উপদেষ্টা মোঃ মাহফুজ আলম বলেছেন, সরকার গণমাধ্যমের নিরপেক্ষ ও দায়িত্বশীল ভূমিকা প্রত্যাশা করে।

উপদেষ্টা আজ তথ্য ও সম্প্রচার মন্ত্রণালয়ের উদ্যোগে ঢাকায় তথ্য ভবনে অনুষ্ঠিত ইফতার মাহফিল ও মতবিনিময় সভায় এ কথা বলেন।

গুজব ও অপপ্রচারের ব্যাপকতা তুলে ধরে উপদেষ্টা বলেন, সত্য প্রচারের পাশাপাশি গণমাধ্যমকে গুজব ও অপপ্রচার মোকাবিলায় কার্যকর ভূমিকা পালন করতে হবে। গণমাধ্যমের সমালোচনাকে স্বাগত জানিয়ে তিনি বলেন, গণমাধ্যমের গঠনমূলক সমালোচনা সরকারের সঠিক সিদ্ধান্ত গ্রহণে সহায়তা করে।

মাহফুজ আলম বলেন, সরকারের গঠনমূলক সমালোচনার পাশাপাশি গণমাধ্যমে সরকারের ইতিবাচক পদক্ষেপসমূহও প্রচার হওয়া উচিত।

গত ১৬ বছরে গণমাধ্যমের ভূমিকার সমালোচনা করে উপদেষ্টা বলেন, গণমাধ্যমে শৃঙ্খলা প্রতিষ্ঠায় সরকার গণমাধ্যম সংস্কার কমিশন প্রতিষ্ঠা করেছে। কমিশনের সুপারিশ অনুযায়ী সরকার গণমাধ্যম সংস্কারের উদ্যোগ গ্রহণ করবে। তিনি গণমাধ্যম সংস্কারের ক্ষেত্রে গণমাধ্যম মালিক, সাংবাদিকসহ সংশ্লিষ্ট সকলের সহযোগিতা কামনা করেন।

ইফতার মাহফিল ও মতবিনিময় সভায় তথ্য ও সম্প্রচার মন্ত্রণালয়ের সচিব মাহবুবা ফারজানা, প্রিন্ট ও ইলেকট্রনিক গণমাধ্যমের মালিক, সম্পাদক এবং প্রধান উপদেষ্টার প্রেস উইংয়ের কর্মকর্তাবৃন্দ উপস্থিত ছিলেন।

#

মামুন/মাহমুদুল/মোশারফ/সেলিম/২০২৫/১৯৪৫ ঘণ্টা

তথ্যবিবরণী নম্বর: ৩০১০

**ঐকমত্য কমিশনের সাথে এলডিপি’র সংলাপ অনুষ্ঠিত**

ঢাকা, ৬ চৈত্র (২০ মার্চ):

 সংস্কার প্রশ্নে ঐকমত্য সৃষ্টির লক্ষ্যে জাতীয় ঐকমত্য কমিশনের সঙ্গে লিবারেল ডেমোক্রেটিক পার্টির (এলডিপি) সংলাপ অনুষ্ঠিত হয়েছে।

 রাজনৈতিক দলগুলোর সঙ্গে সংলাপের প্রথম দিন আজ জাতীয় সংসদ ভবনের এলডি হলে এ বৈঠক অনুষ্ঠিত হয়।

 সংলাপে জাতীয় ঐকমত্য কমিশনের সহ-সভাপতি অধ্যাপক আলী রীয়াজ ছাড়াও সদস্য হিসেবে উপস্থিত ছিলেন সফর রাজ হোসেন, বিচারপতি এমদাদুল হক, ড. ইফতেখারুজ্জামান, ড. বদিউল আলম মজুমদার।

 কর্নেল (অব.) অলি আহমেদের নেতৃত্বাধীন এলডিপির ৮ সদস্যের প্রতিনিধিদলে ছিলেন দলটির মহাসচিব ড. রেদোয়ান আহমেদ, প্রেসিডিয়াম সদস্য ড. নেয়ামূল বশির, আওরঙ্গজেব বেলাল, কে কিউ সাকলায়েন, ওমর ফারুক, উপদেষ্টামণ্ডলীর সদস্য মাহবুবুর রহমান ও যুগ্ম মহাসচিব বিল্লাল হোসেন মিয়াজী।

 সংস্কার বিষয়ে জাতীয় ঐকমত্য গঠনের উদ্দেশ্যে অন্তর্বর্তী সরকারের প্রধান উপদেষ্টা অধ্যাপক ড. মুহাম্মদ ইউনূসের সভাপতিত্বে জাতীয় ঐকমত্য কমিশন গঠিত হয়েছে। গত ১৫ ফেব্রুয়ারি এই কমিশনের কার্যক্রম শুরু হয়।

 প্রথম পর্যায়ে গঠিত সংস্কার কমিশনগুলোর মধ্যে সংবিধান সংস্কার কমিশন, জনপ্রশাসন সংস্কার কমিশন, নির্বাচন ব্যবস্থা সংস্কার কমিশন, বিচার বিভাগ সংস্কার কমিশন এবং দুর্নীতি দমন সংস্কার কমিশনের প্রতিবেদনে উল্লেখিত গুরুত্বপূর্ণ সুপারিশগুলোর ওপর রাজনৈতিক দলের সুনির্দিষ্ট মতামত গত ১৩ মার্চের মধ্যে জানাতে অনুরোধ করে সুপারিশগুলোর স্প্রেডশিট আকারে ৩৮টি রাজনৈতিক দলের কাছে পাঠানো হয়। এ পর্যন্ত ১৬টি রাজনৈতিক দলের কাছ থেকে কমিশন মতামত পেয়েছে।

#

পবন/মাহমুদুল/মোশারফ/জয়নুল/২০২৫/১৯০০ঘণ্টা

তথ্যবিবরণী নম্বর: ৩০০৯

পরিবেশ উপদেষ্টার সাথে নেপালের রাষ্ট্রদূতের বৈঠক

**জলবায়ু পরিবর্তন ও পরিবেশগত দ্বিপাক্ষিক সম্পর্ক জোরদার করবে বাংলাদেশ ও নেপাল**

ঢাকা, ৬ চৈত্র (২০ মার্চ):

বাংলাদেশে নিযুক্ত নেপালের রাষ্ট্রদূত ঘনশ্যাম ভান্ডারি আজ পরিবেশ, বন ও জলবায়ু পরিবর্তন মন্ত্রণালয় এবং পানি সম্পদ মন্ত্রণালয়ের উপদেষ্টা সৈয়দা রিজওয়ানা হাসানের সঙ্গে সাক্ষাৎ করেন। ঢাকায় অনুষ্ঠিত এ বৈঠকে দুই দেশ জলবায়ু পরিবর্তন, আঞ্চলিক পরিবেশগত সহযোগিতা এবং দ্বিপাক্ষিক সম্পর্ক জোরদারের বিষয়ে আলোচনা করে।

বৈঠকে রাষ্ট্রদূত ঘনশ্যাম ভান্ডারি নেপালে ২০২৫ সালের মে মাসে অনুষ্ঠিতব্য সাগরমাথা সম্মেলনে যোগদানের জন্য পরিবেশ উপদেষ্টাকে আনুষ্ঠানিক আমন্ত্রণ জানান। তিনি জানান, জলবায়ু পরিবর্তন ও টেকসই উন্নয়ন নিয়ে বৈশ্বিক এই সংলাপে পর্বতসমৃদ্ধ দেশসহ বিশ্ব নেতৃবৃন্দ, জাতিসংঘ ও বিশ্বব্যাংকের প্রতিনিধিরা অংশ নেবেন।

উপদেষ্টা এই আমন্ত্রণকে স্বাগত জানান এবং সম্মেলনের গুরুত্ব তুলে ধরেন। তিনি তাঁর কার্যালয়ের সাথে আলোচনা করে চূড়ান্ত সিদ্ধান্ত জানাবেন বলে রাষ্ট্রদূতকে অবহিত করেন।

রাষ্ট্রদূত ভান্ডারি জলবায়ু ও পরিবেশগত ইস্যুতে বাংলাদেশ-নেপাল সহযোগিতা বাড়ানোর ওপর গুরুত্ব দেন এবং বাংলাদেশি প্রতিনিধিদের অংশগ্রহণ নিশ্চিত করতে পূর্ণ সহায়তার আশ্বাস দেন।

বৈঠকে বাংলাদেশ, নেপাল ও ভুটানের অংশগ্রহণে একটি তিন জাতির পরিবেশ বিষয়ক বৈঠকের সম্ভাবনা নিয়েও আলোচনা হয়। বৈঠক শেষে উভয় পক্ষ জলবায়ু পরিবর্তন মোকাবিলা ও পরিবেশ সংরক্ষণে একসঙ্গে কাজ চালিয়ে যাওয়ার অঙ্গীকার পুনর্ব্যক্ত করেন।

#

দীপংকর/মাহমুদুল/মোশারফ/সেলিম/২০২৫/১৭৪৫ ঘণ্টা

Handout                                                                                                         Number: 3008

**Nepalese Ambassador Invites Bangladesh’s**

**Environment Advisor to Sagarmatha Sambaad**

 **--- Environmental Advisor**

Dhaka, 20 March:

 Ghanshyam Bhandari, Ambassador of Nepal to Bangladesh, called on Syeda Rizwana Hasan, Advisor to the Ministry of Environment, Forest and Climate Change and the Ministry of Water Resources today. The meeting, held in Dhaka, focused on strengthening regional environmental cooperation, addressing climate change, and fostering bilateral collaboration.

 During the discussion, Ambassador Bhandari formally invited the Environment Advisor to participate in Sagarmatha Sambaad, a global dialogue on climate change and sustainability, set to take place in Nepal in May 2025. He highlighted Nepal’s preparations for the event and its significance in addressing the urgent challenges facing mountain ecosystems and global sustainability.

 Advisor Syeda Rizwana Hasan welcomed the invitation and acknowledged the importance of the summit in shaping regional and global climate policies. Discussions also touched upon the engagement of key officials from Bangladesh and the prospect of a three-nation meeting on environmental issues, underscoring the need for collaborative efforts in addressing transboundary environmental challenges.

 Ambassador Bhandari reiterated Nepal’s commitment to deepening cooperation with Bangladesh on climate and environmental initiatives. He assured that Nepal would provide all necessary support to facilitate Bangladesh’s participation in the summit.

 The upcoming edition of Sagarmatha Sambaad aims to convene world leaders, international development partners including the United Nations and the World Bank and representatives from mountainous nations to deliberate on climate action, sustainable development, and environmental resilience.

 The meeting concluded with both parties reaffirming their commitment to continued dialogue and collaboration on environmental sustainability and climate resilience.

#

Dipankar/Mahmudul/Mosharaf/Joynul/2025/1700 hour

তথ্যবিবরণী নম্বর: ৩০০৭

**৪৪তম বিসিএসের মৌখিক পরীক্ষার তারিখ ও সময়সূচি**

ঢাকা, ৬ চৈত্র (২০ মার্চ):

 ৪৪তম বিসিএস এর লিখিত পরীক্ষায় সাময়িকভাবে (provisionally) উত্তীর্ণ প্রার্থীদের মধ্যে সাধারণ এবং কারিগরি/পেশাগত উভয় ক্যাডারের পদসমূহের মৌখিক পরীক্ষার তারিখ ও সময়সূচি প্রকাশ করা হয়েছে। প্রকাশিত বিজ্ঞপ্তিটি কমিশনের www.bpsc.gov.bd ওয়েবসাইটে অথবা টেলিটক বাংলাদেশ লিমিটেডের www.bpsc.teletalk.com.bd ওয়েবসাইটে পাওয়া যাবে।

 উল্লেখ্য, বিজ্ঞপ্তিতে যুক্তিসঙ্গত কারণে কোনো সংশোধনের প্রয়োজন হলে কমিশন তা সংশোধনের অধিকার সংরক্ষণ করে।

 বাংলাদেশ সরকারি কর্মকমিশনের এক প্রেস বিজ্ঞপ্তিতে এ তথ্য জানানো হয়েছে।

#

মাসুমা/মাহমুদুল/মোশারফ/সেলিম/২০২৫/১৬৪৫ ঘণ্টা

তথ্যবিবরণী নম্বর: ৩০০৬

**রাষ্ট্রপতি সংবিধানের অনুচ্ছেদ ৯৬-এর দফা (৬) মোতাবেক**

**হাইকোর্টের বিচারপতি খিজির হায়াতকে অপসারণ করেছেন**

ঢাকা, ৬ চৈত্র (২০ মার্চ):

 রাষ্ট্রপতি মোঃ সাহাবুদ্দিন বাংলাদেশের সংবিধানের অনুচ্ছেদ ৯৬-এর দফা (৬) মোতাবেক বাংলাদেশ সুপ্রিম কোর্টের হাইকোর্ট বিভাগের বিচারক বিচারপতি খিজির হায়াতকে বাংলাদেশ সুপ্রিম কোর্টের হাইকোর্ট বিভাগের বিচারকের পদ হতে গত ১৮ মার্চ অপসারণ করেছেন।

 আইন, বিচার ও সংসদ বিষয়ক মন্ত্রণালয়ের এক প্রজ্ঞাপনে এ তথ্য জানানো হয়েছে।

#

তাহের/মাহমুদুল/মোশারফ/জয়নুল/২০২৫/১৬৫০ঘণ্টা

তথ্যবিবরণী নম্বর: ৩৮

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৬ চৈত্র (২০ মার্চ):

 সরকারি-বেসরকারি টিভি চ্যানেল-সহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হলো :

 **মূলবার্তা :**

 “শ্রম ও কর্মসংস্থান মন্ত্রণালয় এবং অর্থ মন্ত্রণালয়ের সহায়তায় বেক্সিমকো ইন্ডাস্ট্রিয়াল পার্ক লিঃ কর্তৃপক্ষ কর্তৃক গতকাল পর্যন্ত মোট ৩৩ হাজার ৮৫ জন শ্রমিকের মজুরি পরিশোধ করা হয়েছে। আগামী ২৫ মার্চের মধ্যে সকল শ্রমিক/কর্মচারীর পাওনাদি পরিশোধ করা হবে।”

 শ্রম ও কর্মসংস্থান মন্ত্রণালয় থেকে আজ এক প্রেস বিজ্ঞপ্তিতে এ তথ্য জানানো হয়।

#

মালেক/মাহমুদুল/মোশারফ/সেলিম/২০২০/১৫৪০ ঘণ্টা

তথ্যবিবরণী নম্বর: ৩০০৫

**অধ্যাপক আলী রীয়াজের সাথে ইন্টারন্যাশনাল ক্রাইসিস গ্রুপের প্রেসিডেন্টের বৈঠক**

ঢাকা, ৬ চৈত্র (২০ মার্চ):

জাতীয় ঐকমত্য কমিশনের সহ-সভাপতি অধ্যাপক আলী রীয়াজের সাথে ইন্টারন্যাশনাল ক্রাইসিস গ্রুপের প্রেসিডেন্ট এবং প্রধান নির্বাহী Comfort Ero’র বৈঠক অনুষ্ঠিত হয়েছে। আজ শেরেবাংলা নগরে সংসদ ভবনে জাতীয় ঐকমত্য কমিশনের কার্যালয়ের সভাকক্ষে এই বৈঠক অনুষ্ঠিত হয়৷

বৈঠকে জাতীয় ঐকমত্য কমিশনের কাজের অগ্রগতিসহ বিভিন্ন বিষয়ে আলোচনা হয়। অধ্যাপক আলী রীয়াজ জানান, সংস্কার বিষয়ে জাতীয় ঐকমত্য সৃষ্টির লক্ষ্যে রাজনৈতিক দলগুলোর সাথে আলোচনা শুরু হচ্ছে। ঈদের পূর্বে কমপক্ষে চারটি দলের সাথে সংলাপে বসবে কমিশন। ঈদের পরে পর্যায়ক্রমে বাকী দলগুলোর সাথে আলোচনা হবে।

ড. আলী রীয়াজ আরো জানান, বিভিন্ন কমিশনের গুরুত্বপূর্ণ সুপারিশমালার ওপর সুনির্দিষ্ট মতামত জানতে ৩৮টি রাজনৈতিক দলের নিকট চিঠি পাঠানো হয় এবং ১৬টি রাজনৈতিক দল মতামত জমা দেয়।

এ সময় ইন্টারন্যাশনাল ক্রাইসিস গ্রুপের এশীয় কর্মসূচির পরিচালক Pierre Prakash এবং প্রতিষ্ঠানটির মায়ানমার ও বাংলাদেশীয় সিনিয়র কন্সালট্যান্ট Thomas Kean উপস্থিত ছিলেন।

#

পবন/ফাতেমা/মিতু/সুবর্ণা/সাঈদা/মানসুরা/২০২৫/১৪৩০ ঘণ্টা

তথ্যবিবরণী নম্বর: ৩০০৪

**ঐকমত্য কমিশনের কাছে সংস্কার প্রস্তাবের ওপর মতামত জমা দিয়েছে জামায়াত**

ঢাকা, ৬ চৈত্র (২০ মার্চ):

জাতীয় ঐকমত্য কমিশনের কাছে সংস্কার প্রস্তাব সম্পর্কে মতামত জমা দিয়েছে বাংলাদেশ জামায়াতে ইসলামী। আজ শেরেবাংলা নগরে সংসদ ভবনে জাতীয় ঐকমত্য কমিশনের কার্যালয়ে কমিশনের সহ-সভাপতি অধ্যাপক আলী রীয়াজের কাছে সংস্কার প্রস্তাব সম্পর্কে নিজেদের মতামত জমা দেয় বাংলাদেশ জামায়াতে ইসলামীর সেক্রেটারি জেনারেল মিয়া গোলাম পরওয়ারের নেতৃত্বে একটি প্রতিনিধিদল ।

প্রেস ব্রিফিংয়ে জাতীয় ঐকমত্য কমিশনের সহ-সভাপতি অধ্যাপক আলী রীয়াজ বলেন, আজ থেকে শুরু হচ্ছে ঐকমত্য কমিশনের সাথে রাজনৈতিক দলের সংলাপ। বেশ কিছু রাজনৈতিক দল আমাদেরকে ইতোমধ্যে তাদের মতামত প্রদান করেছে। আমরা একইসাথে বিভিন্ন রাজনৈতিক দলের সাথে যোগাযোগ করছি এবং তারই ভিত্তিতে আলোচনা শুরু করছি। ঈদের আগে অন্ততপক্ষে চারটি রাজনৈতিক দলের সাথে আলোচনা শুরু করবো এবং ঈদের পর পর্যায়ক্রমে সকল রাজনৈতিক দলের সাথে সংলাপ অনুষ্ঠিত হবে।

সংলাপের প্রথম দিন আমন্ত্রণ জানানো হয়েছে লিবারেল ডেমোক্রেটিক পার্টি (এলডিপি) কে। বিকাল ৩টায় জাতীয় সংসদ ভবনের এলডি হলে এ সংলাপ অনুষ্ঠিত হবে।

#

পবন/ফাতেমা/মিতু/সুবর্ণা/সাঈদা/মানসুরা/২০২৫/১৩৩৭ ঘণ্টা

তথ্যবিবরণী নম্বর: ৩০০৩

**আগামী ২৫ মার্চ হতে ‘ঈদ স্পেশাল সার্ভিস’ আয়োজন করছে বিআরটিসি**

ঢাকা, ৬ চৈত্র (২০ মার্চ):

 আসন্ন পবিত্র ঈদুল ফিতর-২০২৫ উপলক্ষ্যে গত বছরের ন্যায় ঘরমুখো মানুষের সহজ ও আরামদায়ক যাত্রা নিশ্চিতকরণের লক্ষ্যে আগামী ২৫ মার্চ হতে ‘ঈদ স্পেশাল সার্ভিস’ এর আয়োজন করছে বাংলাদেশ সড়ক পরিবহন কর্পোরেশন (বিআরটিসি)। বিআরটিসির অপারেশন বিভাগের এক বিজ্ঞপ্তিতে এ তথ্য জানানো হয়েছে।

 আজ ২০ মার্চ হতে বিআরটিসি'র সংশ্লিষ্ট ডিপো হতে অগ্রিম টিকেট বিক্রয় শুরু হয়েছে এবং আগামী ০৫ এপ্রিল পর্যন্ত ঈদ সার্ভিসের বাস চলাচল করবে। ঢাকার মতিঝিল, জোয়ারসাহারা, কল্যাণপুর, গাবতলী, মোহাম্মদপুর, মিরপুর, যাত্রাবাড়ি, গাজীপুর ও নারায়ণগঞ্জ বাস ডিপো (চাষাড়া) হতে নিম্নবর্ণিত রুটসমূহের (ঢাকা হতে) অগ্রিম টিকেট বিক্রয়ের ব্যবস্থা গ্রহণ করা হয়েছে।

 মতিঝিল বাস ডিপোর নিয়ন্ত্রণে: রংপুর, বগুড়া, দিনাজপুর, ঠাকুরগাঁও, গাইবান্ধা, লালমনিরহাট রুটে, কল্যাণপুর বাস ডিপোর নিয়ন্ত্রণে: আরিচা, পাটুরিয়া, ভাঙ্গা, গোপালগঞ্জ, বরিশাল রুটে,

 গাবতলী ডিপোর নিয়ন্ত্রণে: রংপুর, বরিশাল, খুলনা, গোপালগঞ্জ, পাটুরিয়া, বগুড়া রুটে,

 জোয়ারসাহারা বাস ডিপোর নিয়ন্ত্রণে: রংপুর, পঞ্চগড়, ঠাকুরগাঁও, দিনাজপুর, নওগাঁ, বরিশাল, বগুড়া, ময়মনসিংহ, টাঙ্গাইল রুটে,

 মিরপুর বাস ডিপোর নিয়ন্ত্রণে: রংপুর, ঠাকুরগাঁও, পঞ্চগড়, মাওয়া, পাটুরিয়া, সিরাজগঞ্জ, বগুড়া, গোপালগঞ্জ, ভাটিয়াপাড়া, ময়মনসিংহ রুটে,

 মোহাম্মদপুর বাস ডিপোর নিয়ন্ত্রণে: রংপুর, দিনাজপুর, গাইবান্ধা, নওগাঁ, বগুড়া, রাজশাহী, ময়মনসিংহ, পাটুরিয়া, বরিশাল, গোপালগঞ্জ রুটে,

 গাজীপুর বাস ডিপোর নিয়ন্ত্রণে ময়মনসিংহ, রংপুর, পাবনা, বগুড়া, খুলনা, ঠাকুরগাঁও, কুড়িগ্রাম রুটে,

 যাত্রাবাড়ি বাস ডিপোর নিয়ন্ত্রণে: রংপুর, দিনাজপুর, ঠাকুরগাঁও, কুড়িগ্রাম, ভাঙ্গা, ফরিদপুর, বরিশাল রুটে,

 নারায়ণগঞ্জ বাস ডিপোর নিয়ন্ত্রণে: রংপুর, কুষ্টিয়া, জামালপুর, নওগাঁ, গোপালগঞ্জ, মাদারীপুর, রাজশাহী, ভাঙ্গা, নেত্রকোনা রুটে,

 নরসিংদী বাস ডিপোর নিয়ন্ত্রণে: স্বরূপকাঠী, রংপুর, নওগাঁ, কিশোরগঞ্জ, গোপালগঞ্জ, বগুড়া রুটে,

 কুমিল্লা বাস ডিপোর নিয়ন্ত্রণে: সিলেট, সুনামগঞ্জ রুটে,

 সিলেট বাস ডিপোর নিয়ন্ত্রণে: ময়মনসিংহ, রংপুর, লক্ষীপুর, চট্টগ্রাম রুটে,

 দিনাজপুর বাস ডিপোর নিয়ন্ত্রণে: ঢাকা-দিনাজপুর রুটে ,

 সোনাপুর বাস ডিপোর নিয়ন্ত্রণে: চট্টগ্রাম রুটে,

 বগুড়া বাস ডিপোর নিয়ন্ত্রণে: যশোর, রংপুর, বরিশাল রুটে,

 রংপুর বাস ডিপোর নিয়ন্ত্রণে: পঞ্চগড়, রংপুর, খুলনা, বরিশাল, ঢাকা রুটে,

 খুলনা বাস ডিপোর নিয়ন্ত্রণে: রংপুর, কিশোরগঞ্জ, ঢাকা রুটে,

 পাবনা বাস ডিপোর নিয়ন্ত্রণে: গাজীপুর, কুষ্টিয়া, ঢাকা রুটে,

 ময়মনসিংহ বাস ডিপোর নিয়ন্ত্রণে: গাইবান্ধা (সুন্দরগঞ্জ), ঠাকুরগাঁও, লালমনিরহাট, শেরপুর, ঘাটাইল, সিলেট, ঢাকা রুটে,

 চট্টগ্রাম বাস ডিপোর নিয়ন্ত্রণে: রংপুর, সিলেট, ভোলা রুটে,

 টুঙ্গীপাড়া বাস ডিপোর নিয়ন্ত্রণে: ঢাকা, চিলমারী, পাটগাতী রুটে,

 বরিশাল বাস ডিপোর নিয়ন্ত্রণে: ঢাকা, রংপুর, কুয়াকাটা রুটে

 যাত্রীসাধারণকে বিআরটিসি’র ‘ঈদ স্পেশাল সার্ভিস’ এর সেবা গ্রহণ করার জন্য বাংলাদেশ সড়ক পরিবহন কর্পোরেশন (বিআরটিসি)- এর পক্ষ থেকে অনুরোধ করা হয়েছে।

 বাস রির্জাভের জন্য নিম্নে উল্লেখিত নাম্বারে যোগাযোগ করা জন্য অনুরোধ করা হয়েছে:

 ম্যানেজার (অপাঃ) যথাক্রমে মতিঝিল বাস ডিপো-মোবাঃ ০১৯১৬৭২১০৪৪, কল্যাণপুর বাস ডিপো-মোবাঃ ০১৭১৫৬৫২৬৮৩, গাবতলী বাস ডিপো-মোবাঃ ০১৭১২২৮১১২১, জোয়ারসাহারা বাস ডিপো-মোবাঃ ০১৭১৪২৪০৬৫৩, মিরপুর বাস ডিপো- মোবাঃ ০১৭৪০০৯৮৮৮৮, মোহাম্মদপুর বাস ডিপো-মোবাঃ ০১৭১০৮১৫৮৫৬ , গাজীপুর বাস ডিপো-মোবাঃ ০১৫৫৩৩৪৯৫৬৭, যাত্রাবাড়ি বাস ডিপো-মোবাঃ ০১৭৩৪১৫৫৩৮৪ , নারায়ণগঞ্জ বাস ডিপো-মোবাঃ ০১৭৩৬৯৮৪৯৩৫, কুমিল্লা বাস ডিপো- মোবাঃ ০১৭১৭৭৬৩৮২০, নরসিংদী বাস ডিপো-মোবাঃ ০১৭২৯৩৩৯৫১৯, দিনাজপুর বাস ডিপো-মোবাঃ ০১৫৫২৪৪২৫৬৬, সোনাপুর বাস ডিপো-মোবাঃ ০১৭৩৭৭২২৮৮২, বগুড়া বাস ডিপো-মোবাঃ ০১৯১৩৭৪১২৩৪, রংপুর বাস ডিপো-মোবাঃ ০১৭১২৩৮২১৪৪, খুলনা বাস ডিপো-মোবাঃ ০১৭১১৭০৮০৮৯, পাবনা বাস ডিপো-মোবাঃ ০১৯১৯৪৬৫২৬৬, ময়মনসিংহ বাস ডিপো-মোবাঃ ০১৭৫৮৮৮০০১১, চট্টগ্রাম বাস ডিপো-মোবাঃ ০১৭৯৮১৩১৩১৩, টুঙ্গীপাড়া বাস ডিপো-মোবাঃ ০১৭১২৯০৪১২০, বরিশাল বাস ডিপো-মোবাঃ ০১৭১১৯৯৮৬৪২, সিলেট বাস ডিপো-মোবাঃ ০১৭১৯৪০৯৪০৮।

#

ঢালী/ফাতেমা/মিতু/সুবর্ণা/সাঈদা/মাসুম/২০২৫/১২২০ ঘণ্টা